钦定古今图书集成/明伦汇编/官常典/第692卷 > 冯坚
## 钦定古今图书集成/明伦汇编/官常典/第692卷 > 冯坚

按《明外史》本传：“坚不知何许人，洪武中为南丰典史，
二十四年上书言九事：一曰养圣躬。王者综理万几，
固当宵衣旰食，然陛下春秋高，未见日而朝百官，日
晏犹未罢，非顺时调护之道也。臣愿清心省事，不与
细务，以为民社之福。二曰择老成。诸王年方壮盛，其
左右辅导不可不慎。臣愿择取老成之臣出为王官，
使得正色直言，以时匡救。三曰攘要荒。先王立纲陈
纪，慑服远人，然后中国奠安，得施政教。今天下一家，
四海一人，而边鄙无备，可乎？臣愿务农讲武，屯戍边
圉，以备不虞。四曰励有司方面诸臣，所以表率守令。
臣愿得廉正有守之士，旌别所属贤不肖，具实以闻，
而黜陟之，则人皆勇于自治。五曰褒祀典。生而功业
显当时，逝而声华著后世。载在祀典，所以崇德报功。
臣愿敕有司采历代忠烈事迹加封谥，俾末俗有所
兴劝。六曰省宦寺。寺人之设，备使令，给洒扫而已。晨
夕密迩，其言易入，遂养成祸患而不自知。臣愿裁去
冗员，实可杜异日威福凌替之渐。七曰易边将。将者，
国之爪牙，第假以兵柄，久在边圉，多致放纵淫佚，不
可驾驭。臣请凡将帅置诸阃外，时迁岁调，不使久居
其任，不惟保全勋臣，实可防将骄卒惰，内轻外重之
渐。八曰访吏治。先王以知人安民为急，知人所以安
民也。今有司廉干之才，或为上官所忌，僚吏所嫉，能
自立者鲜矣。为善于下而上不加察，非激劝之善术
也。臣愿广布耳目，访廉斥贪，以明黜陟。九曰增关防。
立法防奸，有国所务。陛下置勘合，凡有征发，必验之
使同，然后得行，可谓得革弊之本矣。近闻诸司惟以
帖委胥吏，俾督所部，少不如意，辄加棰楚，其害乃及
于民。臣愿增置勘合，以付诸司，听其填写，差遣既讫，
缴报。如此则所司必不轻发以病民，而庶”务亦不至
屡旷也。书奏，帝览而嘉之，称其知时务，达事变。又谓
侍臣曰：“坚言惟调易边将则未然。边将数易，则兵力
勇怯，敌情出没，山川形胜，无以备知。倘得赵充国、班
超者，又何取数易为哉？”乃命吏部擢坚左佥都御史。
在院颇持大体。其明年卒于任。